- I afmagtens korridorer har de efterhånden samme tilgang til kunst, humor og kultur som Augusto Pinochet, der plages af en betændt hæmoride, lød den første salve fra den storrygende nytårstaler.

Ifølge Kirsten Birgit lægger vi et annus horribilis bag os, mens vi i stedet kan håbe på et decade mirabilis.

Der er dog ifølge den nu arbejdsløse samfundsrevser ikke meget, der tyder på, at vi får andet end "stiv identitetspolitik, varmluftstød af stormstyrke, voldsomme byger af kulturel leflen for laveste fællesnævner, krydret med massiv overvågning og skandaler i det offentlige" i årene, der kommer.

For dum til Paradise Hotel

Selvom det med Kirsten Birgits ord var tiltrængt med et regeringsskifte, trækker det ned, at den nye i modsætning til den gamle ikke selv synes "at være klar over, hvor fuld af lort den er".

Særlig justitsministerens – nu også kendt som Dummernik Hækkerup – udsagn om at "med overvågning stiger friheden" fik en kærlig behandling.

- En logisk syllogisme, der vil efterlade selv de dummeste Holberg-karakterer med åben mund og polypper (…) så må det jo være derfor, de svømmer i frihed i Nordkorea, lød vurderingen, der fortsatte med at slå fast, at Hækkerups logiske evner er så ringe, "at han var blevet klippet ud af Paradise Hotel".